CELEX: 32011D0010
Language: et
Date: 2011-07-07 00:00:00
Title: 2011/410/EL: Euroopa Keskpanga otsus, 7. juuli 2011 , ajutiste meetmete kohta seoses Portugali valitsuse poolt emiteeritud või tagatud turukõlblike võlainstrumentide kõlblikkusega (EKP/2011/10)

12.7.2011   
            
            
               ET
            
            
               Euroopa Liidu Teataja
            
            
               L 182/31
            
         EUROOPA KESKPANGA OTSUS,
   7. juuli 2011,
   ajutiste meetmete kohta seoses Portugali valitsuse poolt emiteeritud või tagatud turukõlblike võlainstrumentide kõlblikkusega
   (EKP/2011/10)
   (2011/410/EL)
   EUROOPA KESKPANGA NÕUKOGU,
   võttes arvesse Euroopa Liidu toimimise lepingut, eelkõige selle artikli 127 lõike 2 esimest taanet,
   võttes arvesse Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”), eelkõige selle artiklit 12.1 ja artikli 34.1 teist taanet, koosmõjus artikli 3.1 esimese taandega ja artikliga 18.2,
   ning arvestades järgmist:
   
               (1)
            
            
               EKPSi põhikirja artikli 18.1 kohaselt võivad Euroopa Keskpank (EKP) ja liikmesriikide, mille rahaühik on euro, keskpangad teha krediiditehinguid krediidiasutustega ja muude turul osalejatega, kui laen on piisavalt tagatud. Tagatiskõlblikkuse kriteeriumid eurosüsteemi rahapoliitika tehingute jaoks on sätestatud 31. augusti 2000. aasta suunise EKP/2000/7 (eurosüsteemi rahapoliitika instrumentide ja menetluste kohta) (1) I lisas (edaspidi „ülddokumentatsioon”).
            
         
               (2)
            
            
               Ülddokumentatsiooni punkti 1.6 kohaselt võib EKP nõukogu eurosüsteemi rahapoliitika instrumente, tingimusi, kriteeriume ja menetlusi igal ajal muuta. Ülddokumentatsiooni punkti 6.3.1 kohaselt jätab eurosüsteem endale õiguse mis tahes asjakohaseks peetava teabe põhjal välja selgitada, kas emissioon, emitent, krediidisaaja või garant vastavad tema kõrgetele krediidistandarditele.
            
         
               (3)
            
            
               Finantsturgude erandlik olukord koosmõjus Portugali valitsuse eelarveseisuga on häirinud Portugali valitsuse poolt emiteeritud väärtpaberite hindamist turu poolt, mis mõjutab negatiivselt finantssüsteemi stabiilsust. See erandlik olukord tingib eurosüsteemi rahapoliitika raamistiku kiire ja ajutise kohandamise.
            
         
               (4)
            
            
               EKP nõukogu hindas asjaolu, et Portugali valitsus on heaks kiitnud majandusliku ja rahandusliku kohandamise kava, mille ta rääkis läbi Euroopa Komisjoniga, EKPga ja Rahvusvahelise Valuutafondiga; samuti seda, et Portugali valitsus on võtnud selge kohustuse see kava täies ulatuses ellu viia. EKP nõukogu hindas ka Portugali valitsuse poolt emiteeritud väärtpaberite mõju sellele kavale eurosüsteemi krediidiriski juhtimise seisukohast. EKP nõukogu peab seda kava kohaseks ning leiab, et krediidiriski juhtimise seisukohast säilitavad Portugali valitsuse poolt emiteeritud või tagatud turukõlblikud võlainstrumendid kvaliteedistandardi, mis on piisav eurosüsteemi rahapoliitika tehingute jätkuvaks tagatiskõlblikkuseks, olenemata mis tahes sõltumatutest krediidihinnangutest. Need positiivsed hinnangud on praeguse erandliku ja ajutise eurosüsteemi rahapoliitika raamistiku kohandamise aluseks, mille eesmärgiks on kaasa aidata finantseerimisasutuste usaldusväärsuse tõstmisele, millega kaasneb finantssüsteemi stabiilsuse tugevdamine tervikuna ja nende asutuste klientide kaitse.
            
         
               (5)
            
            
               EKP nõukogu peab siiski täpselt jälgima Portugali valitsuse kohustuste jätkuvat kindlat täitmist seoses majandusliku ja rahandusliku kohandamise kava täieliku rakendamisega, mis on praeguse eurosüsteemi rahapoliitika raamistiku erandliku ja ajutise kohandamise aluseks.
            
         
               (6)
            
            
               EKP nõukogu otsustas ja avaldas eurosüsteemi rahapoliitika raamistiku erandliku kohandamise 7. juulil 2011. Seda kohaldatakse ajutiselt, kuni EKP nõukogu leiab, et finantssüsteemi stabiilsus võimaldab eurosüsteemi rahapoliitika operatsioonide raamistiku tavalist kohaldamist,
            
         ON VASTU VÕTNUD KÄESOLEVA OTSUSE:
   Artikkel 1
   Teatavate ülddokumentatsiooni sätete peatamine
   1.   Kooskõlas artiklitega 2 ja 3 peatatakse eurosüsteemi miinimumnõuded krediidikvaliteedi künnisele, mis on sätestatud eurosüsteemi krediidihindamisraamistiku reeglites turukõlblikele varadele ülddokumentatsiooni punktis 6.3.2.
   2.   Mis tahes erinevuse korral käesoleva otsuse ja ülddokumentatsiooni vahel, kohaldatakse esimest.
   Artikkel 2
   Portugali valitsuse poolt emiteeritud turukõlblike võlainstrumentide jätkuv tagatiskõlblikkus
   Eurosüsteemi krediidikvaliteedi künnist ei kohaldata Portugali valitsuse poolt emiteeritud turukõlblikele võlainstrumentidele. Need varad on kõlblik tagatis eurosüsteemi rahapoliitika operatsioonideks, olenemata nende sõltumatust krediidireitingust.
   Artikkel 3
   Portugali valitsuse poolt tagatud turustatavate võlainstrumentide jätkuv tagatiskõlblikkus
   Eurosüsteemi krediidikvaliteedi künnist ei kohaldata Portugalis asutatud emitentide poolt emiteeritud ja Portugali valitsuse poolt täielikult tagatud turukõlblikele võlainstrumentidele. Portugali valitsuse poolt antud tagatis vastab jätkuvalt ülddokumentatsiooni punktis 6.3.2 sätestatud nõuetele. Need varad on kõlblik tagatis eurosüsteemi rahapoliitika operatsioonideks, olenemata nende sõltumatust krediidireitingust.
   Artikkel 4
   Jõustumine
   Käesolev otsus jõustub 7. juulil 2011.
   
      Frankfurt Maini ääres, 7. juuli 2011
      
         
            EKP president
         
         Jean-Claude TRICHET
      
   
   
      (1)  ELT L 310, 11.12.2000, lk 1.